**NOTĂ INFOMATIVĂ**

**la proiectul Hotărârii Guvernului cu privire**

**la reorganizarea Agenției Naționale pentru Reglementare în Energetică**

**1. Condițiile ce au impus elaborarea proiectului și finalitățile urmărite.**

În urma constatării situaţiei nesatisfăcătoare în domeniul controlului de stat asupra activităţii de întreprinzător, Guvernul şi-a propus revizuirea cadrului normativ în domeniu în vederea atingerii unei eficienţe maxime a acestui instrument - controlul de stat, precum şi micşorarea constantă a presiunii asupra mediului de afaceri. Mai mult, acest obiectiv - reducerea poverii asupra agenţilor economici, în special prin scăderea numărului de controale, dar şi prin asigurarea proporţionalităţii acestora – este stabilit şi în Strategia reformei cadrului de reglementare a activităţii de întreprinzător pentru anii 2013-2020, aprobată prin Hotărârea Guvernului nr. 1021 din 16 decembrie 2013, în care s-a propus ameliorarea cadrului normativ şi legislativ, care reglementează controlul de stat.

În vederea realizării acestor obiective, la 23 septembrie 2016, Parlamentul a adoptat Legea nr. 230 pentru modificarea şi completarea unor acte legislative (în continuare - Legea nr. 230 din 23 septembrie 2016). Actul legislativ numit a adus mai multe modificări cadrului legislativ privind procedura controlului de stat asupra activităţii de întreprinzător. Suplimentar, însă, Legea nr. 230 din 23 septembrie 2016 a instituit şi **un nou sistem instituţional de control**, adică a revizuit totalitatea organelor cu drept de control de stat.

Pentru a asigura implementarea completă şi eficientă a prevederilor Legii nr. 230 din 23 septembrie 2016, s-a impus necesitatea reorganizării organelor de control în limita prevederilor noii anexe la Legea nr. 131 din 8 iunie 2012 privind controlul de stat al activităţii de întreprinzător.

În cadrul domeniului energetic se reorganizează Agenția Națională pentru Reglementare în Energetică, prin absorbția Inspectoratului Energetic de Stat.

**Obiectivul** urmărit prin promovarea acestui proiect de act normativ este instituirea unui singur organ de control în domeniului energetic – **Agenția Națională pentru Reglementare în Energetică**.

Întru realizarea obiectivului trasat, a fost elaborat proiectul Hotărârii Guvernului cu privire la reorganizarea Agenției Naționale pentru Reglementare în Energetică, prevederile căruia le expunem mai jos.

**2. Principalele prevederi ale proiectului și evidențierea elementelor noi.**

Conform proiectului hotărârii Guvernului, Agenția Națională pentru Reglementare în Energetică urmează a fi reorganizată, prin absorbția Inspectoratului Energetic de Stat.

Urmare a reorganizării, patrimoniul, unităţile de personal stabilite în efectivul-limită şi bugetul pentru anul 2017 ale Inspectoratului Energetic de Stat se vor transmite Agenției Naționale pentru Reglementare în Energetică, aceasta fiind succesorul de drepturi și obligații al Inspectoratului Energetic de Stat.

Personalul angajat al Inspectoratului Energetic de Stat se transferă în Agenția Națională pentru Reglementare în Energetică, cu respectarea prevederilor legislaţiei muncii. Acest fapt va asigura continuitatea funcţionării agenţiei.

Pentru reorganizarea propusă se oferă un termen de 2 luni, în limitele căruia urmează:

1) să se realizeze reorganizarea instituţiilor numite, conform prevederilor Regulamentului cu privire la modul de transmitere a bunurilor proprietate publică, aprobat prin Hotărârea Guvernului nr. 901 din 31 decembrie 2015;

2) rămâne în sarcina Agenţiei Naţionale pentru Reglementare în Energetică elaborarea noii structurii interne, urmare a absorbţiei Inspectoratului Energetic de Stat, precum şi crearea consiliului de soluționare a disputelor, identificarea subdiviziunilor pentru analiza şi evaluarea riscurilor, şi planificare a controalelor, precum şi pentru siguranţa ocupaţională, în conformitate cu prevederile Legii nr. 131 din 8 iunie 2012 privind controlul de stat asupra activităţii de întreprinzător.

Totodată, întru garantarea respectării termenelor indicate în proiectul actului normativ, pct. 7 al proiectului prescrie că, imediat după publicarea prezentei hotărâri, dar nu mai târziu de o săptămână, conducătorul Inspectoratului Energetic de Stat va preaviza personalul instituţiei cu privire la fuziunea (absorbția) acesteia şi transferul personalului în cadrul Agenției Naționale pentru Reglementare în Energetică, conform prevederilor legislaţiei muncii. Disponibilizarea salariaţilor care refuză transferul la Agenția Națională pentru Reglementare în Energetică urmează să se facă în conformitate cu legislaţia muncii în vigoare.

Controlul asupra executării prezentei hotărîri se pune în sarcina viceprim-ministrului, ministrului economiei.

**3. Fundamentarea economico-financiară.**

Implementarea prevederilor proiectului nu implică cheltuieli suplimentare de la bugetul de stat. Reorganizarea instituţiilor urmează să se facă în limita bugetelor deja aprobate pentru anul 2017.

**4. Impactul proiectului.**

Prevederile proiectului vor crea un sistem instituţional funcţional, optimizat şi consolidat în domeniile de competenţă, în special în partea ce se referă la atribuţiile în domeniul controlului de stat al activităţii de întreprinzător. Implicit, aprobarea prevederilor propuse va permite şi realizarea scopurilor Legii nr. 230 din 23 februarie 2016 - diminuarea sarcinii controalelor de stat asupra activităţii de întreprinzător, dar şi consolidarea capacităţilor funcţionale, promovarea unei viziuni unice în ceea ce privește controlul domeniului energetic.

**5.** **Modul de încorporare în sistemul actelor normative în vigoare.**

Pentru asigurarea implementării prevederilor proiectului va fi necesară amendarea suplimentară a actelor normative care reglementează aspecte de structură, cât şi aspecte privind activitatea instituţiilor vizate de prezentul proiect de hotărâre de Guvern.

**Viceprim-ministru,**

**ministru al economiei Octavian CALMÎC**